A BIZOTTSÁG (EU) 2021/1531 RENDELETE

(2021. szeptember 17.)

a 396/2005/EK európai parlamenti és tanácsi rendelet II., III. és IV. mellékletének a bizonyos termékekben, illetve azok felületén található aklonifen, akrinatrin, Bacillus pumilus QST 2808, etirimol, pentiopirád, pikloram és Pseudomonas sp. DSMZ 13134 törzs megengedett szermaradék-határértékei tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 5. cikke (1) bekezdésére és 14. cikke (1) bekezdésének a) pontjára,

mivel:

(1) Az aklonifen, az akrinatrin és az etirimol tekintetében alkalmazandó megengedett szermaradék-határértékeket (a továbbiakban: MRL-ek) a 396/2005/EK rendelet II. melléklete állapította meg. A pentiopirád és a pikloram tekintetében az említett rendelet III. mellékletének A. része határozott meg MRL-eket. A Bacillus pumilus QST 2808 és a Pseudomonas sp. DSMZ 13134 törzs tekintetében a 396/2005/EK rendelet nem határozott meg MRL-eket, és ezek nem szerepelnek annak IV. mellékletében sem, ezért esetükben a rendelet 18. cikke (1) bekezdésének b) pontjában előírt 0,01 mg/kg alapértelmezett érték alkalmazandó.

(2) Egy, az aklonifen hatóanyagot tartalmazó növényvédő szer édesköménymag és rétikömény esetében történő felhasználása iránti engedélyezésre irányuló eljárás keretében – a 396/2005/EK rendelet 6. cikke (1) bekezdésének megfelelően – kérelmet nyújtottak be a Bizottsághoz az érvényben lévő MRL-ek módosítása céljából.

(3) Az akrinatrin esetében a salátára vonatkozóan nyújtottak be ilyen kérelmet. A pentiopirád esetében a zellerre és az olasz édesköményre vonatkozóan nyújtottak be ilyen kérelmet. A pikloram esetében a virágukért termesztett káposztafélékre vonatkozóan nyújtottak be ilyen kérelmet.

(4) A 396/2005/EK rendelet 8. cikkének megfelelően az érintett tagállamok értékelték a fent említett kérelmeket, és az értékelő jelentéseket továbbították a Bizottság részére.

(5) Az Európai Élelmiszerbiztonsági Hatóság (a továbbiakban: Hatóság) megvizsgálta a kérelmeket és az értékelő jelentéseket, különös tekintettel a fogyasztókat és adott esetben az állatokat érintő kockázatokra, és a javasolt MRL-ekről indokolással ellátott véleményeket adott ki. (2) Ezeket a véleményeket továbbította a kérelmezők, a Bizottság és a tagállamok felé, és hozzáférhetővé tette őket a nyilvánosság számára.

(6) A Hatóság valamennyi kérelem esetében arra a következtetésre jutott, hogy az adatokra vonatkozó valamennyi követelmény teljesült, és a kérelmezők által kért MRL-módosítások – 27 specifikus európai fogyasztói csoport fogyasztói expozíciójának vizsgálata alapján – a fogyasztók biztonsága szempontjából elfogadhatók. A Hatóság figyelembe vette az anyagok toxikológiai tulajdonságaira vonatkozó legfrissebb információkat. Sem az említett hatóanyagokat esetlegesen tartalmazó valamennyi élelmiszer fogyasztásából következő, egész életen át tartó expozíció, sem az adott termékek fokozott fogyasztásából következő, rövid távú expozíció esetében nem merült fel a megengedhető napi bevitel vagy az akut referenciadózis túllépésének kockázata.

(7) Az etirimol tekintetében az (EU) 2020/1566 bizottsági rendelet (3) több MRL-t módosított. Az említett rendelet a jelentéstétel során bekövetkezett hiba miatt az etirimolra vonatkozó MRL-t az uborka esetében 0,05 mg/kg-ra csökkentette. Az etirimol a jelenleg több tagállamban növényvédő szerekben használt bupirimát fő metabolitja. Következésképpen az etirimolra vonatkozó MRL-ek csökkentése a bupirimát jogszerű felhasználását követően az MRL lehetséges túllépéséhez vezethet. Ennek elkerülése érdekében a referens tagállam 2020. augusztus 25-én módosított értékelő jelentést nyújtott be a Hatóságnak, amely 2020. szeptember 30-án közzétette a vonatkozó, indokolással ellátott vélemény helyesbítését (4), és abban az uborka vonatkozásában az etirimolra meghatározott MRL-nek a 0,2 mg/kg értékben történő megállapítását javasolta. A jogbiztonság érdekében az e rendelet által az uborka vonatkozásában az etirimolra meghatározott MRL-t helyénvaló az (EU) 2020/1566 rendelet alkalmazásának a kezdőnapjával azonos naptól kezdve alkalmazni.

(8) A Bacillus pumilus QST 2808 és a Pseudomonas sp. DSMZ 13134 törzs tekintetében a Hatóság a 396/2005/EK rendelet 12. cikke (1) bekezdésének megfelelően indokolással ellátott véleményeket (5) (6) adott ki. Az említett véleményekben a Hatóság a két hatóanyagnak a 396/2005/EK rendelet IV. mellékletébe történő felvételét javasolta.

(9) Az MRL-ekkel kapcsolatos megfelelő módosítások – a Hatóság indokolással ellátott véleményei alapján és a tárgy szempontjából lényeges tényezőket figyelembe véve – megfelelnek a 396/2005/EK rendelet 14. cikkének (2) bekezdésében foglalt követelményeknek.

(10) A 396/2005/EK rendeletet ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A 396/2005/EK rendelet II., III. és IV. melléklete e rendelet mellékletének megfelelően módosul.

2. cikk Ez a rendelet az Európai Unió Hivatalos Lapjában való kihirdetését követő huszadik napon lép hatályba. Az etirimolra az uborka vonatkozásában megállapított MRL tekintetében ezt a rendeletet 2021. május 17-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, n. 2021. szeptember 17-én a Bizottság részéről az elnök Ursula VON DER LEYEN

(1) HL L 70., 2005.3.16., 1. o.

(2) Az EFSA tudományos jelentéseinek internetes elérhetősége: http://www.efsa.europa.eu:

Reasoned opinion on the modification of the existing maximum residue levels for aclonifen in fennel seed and caraway fruit (Indokolással ellátott vélemény az édesköménymagban és a rétiköményben előforduló aklonifenre megállapított jelenlegi szermaradék-határértékek módosításáról), EFSA Journal 2020;18(7):6219.

Reasoned opinion on the modification of the existing maximum residue level for acrinathrin in lettuce (Indokolással ellátott vélemény a salátában előforduló akrinatrinra megállapított jelenlegi szermaradék-határértékek módosításáról), EFSA Journal 2020;18(7):6218.

Reasoned opinion on the modification of the existing maximum residue levels for penthiopyrad in Florence fennels and celeries (Indokolással ellátott vélemény a pentiopirádra az olasz édeskömény és a zeller vonatkozásában megállapított jelenlegi szermaradék-határértékek módosításáról), EFSA Journal 2020;18(9):6259.

Reasoned opinion on the modification of the existing MRL for picloram in flowering brassica (Indokolással ellátott vélemény a pikloramra a virágukért termesztett káposztafélék vonatkozásában megállapított jelenlegi szermaradék-határértékek módosításáról), EFSA Journal 2020;18(10):6272.

(3) A Bizottság (EU) 2020/1566 rendelete (2020. október 27.) a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található bupirimát, karfentrazon-etil, etirimol és piriofenon megengedett szermaradék-határértékei tekintetében történő módosításáról (HL L 358., 2020.10.28., 30. o.).

(4) Reasoned opinion on the review of the existing maximum residue levels for bupirimate according to Article 12 of Regulation (EC) No 396/2005 (Indokolással ellátott vélemény a bupirimát tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról), EFSA Journal 2019;17(7):5757.

(5) Reasoned opinion on the review of the existing maximum residue levels for Bacillus pumilus QST 2808 according to Article 12 of Regulation (EC) No 396/2005 (Indokolással ellátott vélemény a Bacillus pumilus QST 2808 tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról), EFSA Journal 2020;18(5):6115.

(6) Reasoned opinion on the review of the existing maximum residue levels for Pseudomonas sp. strain DSMZ 13134 according to Article 12 of Regulation (EC) No 396/2005 (Indokolással ellátott vélemény a Pseudomonas sp. DSMZ 13134 törzs tekintetében érvényben lévő szermaradék-határértékeknek a 396/2005/EK rendelet 12. cikke szerinti felülvizsgálatáról), EFSA Journal 2020;18(8):6234.